ΓΡΑΠΤΗ ΕΡΩΤΗΣΗ E-1166/96 υποβολή: Γιάννος Κρανιδιώτης (PSE) και Νικόλαος Παπακυριαζής (PSE) προς την Επιτροπή (15 Μαΐου 1996)

Θέμα: Η κατάσταση στο CEDEFOP

Το Ευρωπαϊκό Κέντρο για την Ανάπτυξη της Επαγγελματικής Κατάρτισης (CEDEFOP) στη Θεσσαλονίκη αντιμετωπίζει προβλήματα λειτουργίας. Με αφορμή τη μετακίνηση της έδρας του από το Βερολίνο στη Θεσσαλονίκη φαίνεται ότι ορισμένοι κύκλοι κινούνται για να υποβαθμίσουν το ρόλο του.

Η Ευρωπαϊκή Επιτροπή που αποτελεί τον κύριο πελάτη του CEDEFOP δεν φαίνεται να έχει στηρίξει όσο χρειάζεται αυτό το ίδρυμα με αποτέλεσμα να μην αξιοποιείται στο βαθμό που χρειάζεται η συνεισφορά του. Καλείται η Ευρωπαϊκή Επιτροπή να ενημερώσει:

1. Για το περιεχόμενο της συνεργασίας της με το CEDEFOP;

2. Πόσα ερευνητικά προγράμματα και μελέτες έχει αναθέσει στο CEDEFOP για τα χρόνια 1994 και 1995;

3. Πως προγραμματίζεται η μελλοντική συνεργασία με το CEDEFOP και πως αντιδρά στον μακροπρόθεσμο προγραμματισμό του;

Απάντηση της κ. Cresson εξ ονόματος της Επιτροπής (18 Ιουνίου 1996)

Η συνεργασία της Επιτροπής και του Cedefop διέπεται από τις διατάξεις του κανονισμού ίδρυσης του Cedefop. Το Cedefop συνεργάζεται με την Επιτροπή σε θέματα όπως η διαφάνεια, η αναγνώριση και η επικύρωση των επαγγελματικών προσόντων, η συστηματική παρακολούθηση των τάσεων όσον αφορά τα επαγγέλματα και τα προσόντα, η ενημέρωση σχετικά με την επαγγελματική κατάρτιση μέσω επισκοπήσεων των εθνικών μονογραφιών για την κατάσταση που επικρατεί στα κράτη μέλη, η ταξινόμηση και τα στατιστικά στοιχεία στην επαγγελματική εκπαίδευση και κατάρτιση, η ποιότητα στην επαγγελματική κατάρτιση, η σύνταξη ευρωπαϊκής έκθεσης σχετικά με την επαγγελματική κατάρτιση, η έκδοση ευρωπαϊκής εφημερίδας για την επαγγελματική κατάρτιση και η οργάνωση του κοινοτικού προγράμματος εκπαιδευτικών επισκέψεων για ειδικούς στον τομέα της επαγγελματικής κατάρτισης.

Η Επιτροπή ασχολείται όχι μόνο με το στάδιο ανάπτυξης, αλλά και με το στάδιο υλοποίησης των προγραμμάτων του Cedefop και συμμετέχει δραστήρια στα μόνιμα δίκτυα του Cedefop, όπως το δίκτυο τεκμηρίωσης και η επιτροπή σύνταξης της ευρωπαϊκής εφημερίδας επαγγελματικής κατάρτισης.

Με βάση σχέδιο που υποβάλλεται από το διευθυντή, το διοικητικό συμβούλιο εγκρίνει το ετήσιο πρόγραμμα εργασίας σε συμφωνία με την Επιτροπή. Στη συνέχεια, τα μέλη της Επιτροπής στο διοικητικό συμβούλιο εξετάζουν και συζητούν τη σημασία των προτεινόμενων προγραμμάτων και μελετών έρευνας. Ξεκινώντας από το 1994, το Cedefop έχει κάνει περαιτέρω προόδους όσον αφορά τις κοινωνικές έρευνες και αναλύσεις του ετήσιου προγράμματος εργασίας και προώθησε τη δικτύωση των ιδρυμάτων και οργανώσεων έρευνας στους τομείς της ανάπτυξης των επαγγελματικών προσόντων, της διαφάνειας, της αναγνώρισης και της επικύρωσης των επαγγελματικών προσόντων και της ορολογίας, όπως ζητήθηκε από την Επιτροπή και στο πλαίσιο του προγράμματος LEONARDO DA VINCI.

Η Επιτροπή καθόρισε ήδη τις βασικές κατευθυντήριες γραμμές δράσης στο τελευταίο σεμινάριο του διοικητικού συμβουλίου (Μάρτιος 1996) και αναμένει τη συμβολή του Cedefop στην υλοποίηση της κοινοτικής πολιτικής περί επαγγελματικής κατάρτισης. Επιπλέον, η Επιτροπή προτίθεται να κοινοποιήσει τις απόψεις της σχετικά με το μεσοπρόθεσμο πρόγραμμα προτεραιοτήτων.

Τα μέλη της Επιτροπής στο διοικητικό συμβούλιο υποστηρίζουν την απόφαση να καθιερωθεί μεσοπρόθεσμο πρόγραμμα προτεραιοτήτων. Το πρόγραμμα αυτό αναμένεται να έχει ως κύριο αντικείμενό του τις δραστηριότητες του Cedefop και επομένως να συμβάλλει στη διαφάνεια και στην προβολή του, να διευκολύνει τον αποτελεσματικό προγραμματισμό και τη χρήση των πόρων, και τέλος να επιτρέψει την καθιέρωση εσωτερικών και εξωτερικών διαδικασιών παρακολούθησης και αξιολόγησης των δραστηριοτήτων του Cedefop, διευκολύνοτας έτσι διαδικασία συνεχούς προσαρμογής στις απαιτήσεις των πελατών.